Frustrerede socialrådgivere kan på ny hjemmeside anonymt lække historier fra jobcentre. Politiker er bekymret.

Kontanthjælpsloftet har virkning fra den 1. oktober. Og nu har socialrådgivere fået ny kanal, hvor de kan komme ud med oplevelser fra jobcentrene.

Initiativet er udformet af Kontanthjælpsalliancen og hedder Socialeaks under sloganet "Vidnesbyrd fra det Danmark, du ikke kender". Her kan socialrådgivere komme med beretninger anonymt. Lækkene varierer fra frustration over lovgivning til beskrivelser af lovbrud.

Det skriver Avisen.dk.

Ifølge Cecilie Riis Gadegaard fra Kontanthjælpsalliancen, er det derfor nødvendigt, at kritikken er anonym.

- Vi ved fra folk, som vi har været i kontakt med, at socialrådgivere er rigtig bange for at udtale sig offentligt om deres arbejde og om sager. Tidligere har man oplevet, at socialrådgivere får de en rigtig hård medfart i pressen, når de udtaler sig, siger Cecilie Riis Gadegaard til Avisen.dk.

- Man skal gå til sin tillidsrepræsentant

På Socialeaks kan man blandt andet læse om en kvinde, som rammes af loftet for kontanthjælp. Hun er så gigtplaget, at hun ikke engang kan holde på en gaffel. Man kan også læse om, hvordan hjemløse ulovligt udskrives til at bo på gaden efter endt hospitalsindlæggelse.

Selv om anonyme beretninger kan skabe debat, har Dansk Socialrådgiverforening dog svært ved at støtte op om Socialeaks. I stedet bør man gå til sin tillidsmanden og komme med kritik igennem officielle interne kanaler, siger formand Majbrit Berlau.

- Hvis ledelsen ikke får kendskab til kritisable forhold via nogle interne procedurer, så kan der ikke ske nogen forandring. Det er derfor, man skal gå til sin tillidsrepræsentant. Det offentlige bygger på nogle demokratiske principper. Vi kan ikke alle sammen gå rundt og lave sådan nogle læk, for så smuldrer det tillidsbaserede system, siger Majbrit Berlau.

Strider ikke mod tavshedspligt

På Christiansborg er der heller ikke opbakning til Socialeaks. Beskæftigelsesordfører Bent Bøgsted (DF) mener især, at det anonyme aspekt er problematisk.

- Som udgangspunkt bryder jeg mig ikke om anonyme udmeldinger, for det bliver hurtigt påstand mod påstand, når der ikke er nogen, som vil stå frem med kritikken. Hvis de bare skriver det på et socialt medie, så er der jo ingen garanti for, at det når frem til os politikere. Jeg læser aldrig sådan nogle sider, siger Bent Bøgsted til Avisen.dk.

Ifølge ekspert i forvaltningsret, lektor Sten Bønsing fra Aalborg Universitet, strider tjenesten ikke mod den tavshedspligt, som offentligt ansatte har, hvis oplysningerne er anonyme.

- Umiddelbart ser jeg kun det problem, at de enkelte socialrådgivere ikke må udlevere fortrolige oplysninger om enkeltpersoner. Heller ikke til den pågældende hjemmeside. Dette gælder også selv om hjemmesiden anonymiserer borgerne efterfølgende. Oplysningerne skal være så anonymiserede, at end ikke borgeren bag oplysningerne må kunne genkende sig selv, skriver Sten Bønsing i en mail til Avisen.dk.